Appèl hou spelersgroep na Japan ongeskonde - Sport - Republikein
Friday, May 29th, 13:43:30
Appèl hou spelersgroep na Japan ongeskonde
Andrew Poolman - Twee Namibiese spelers oor wie se koppe op die vooraand van die vertrek na die Wêreldbeker in Japan 'n skadu gehang het, het intussen goeie nuus gekry.
Daar was vernaam kommer oor die slot Pieter-Jan van Lill, wat aanvanklik deur 'n skorsing van drie wedstryde in die gesig gestaar is. Die NRU het suksesvol teen sy straf geappelleer, nadat hy die afgelope naweek op Walvisbaai vir Thembelani Bholi van die Southern Kings met die vuis bygekom het terwyl dié hom op die grond in 'n kopklem beetgehad het.
Skeidsregter Quinton Immelman het beide onmiddellik met sy rooi kaart afgestuur en 'n tugverhoor, met ondersteunende videogetuienis, is kort ná die wedstryd afgehandel.
Indien die appèl nie geslaag het nie, sou dit heel moontlik tot Van Lill (35) se weglating uit die toergroep kon lei omdat hy dan nie vir die wedstryde teen Italië, Suid-Afrika óf Nieu-Seeland in aanmerking kon kom nie. Hy was juis bestem om soos vier jaar gelede 'n sleutelrol te vervul as Tjiuee Uanivi se slotmaat.
Japan 2019 sal Wêreldbeker nommer drie vir Van Lill wees, hoewel hy inderdaad vandeesmaand by die uitsoekklub van viermalige WB-spelers kon aansluit.
Die sterk baldraer-agtsteman of slot het vanweë 'n ontydige kniebesering die 2007-skouspel in Frank­ryk misgeloop waar sy WHS-skoolmaats Jacques Burger, Tinus du Plessis en Eugene Jantjies almal die eerste van hul drie WB-toernooie elk gespeel het.
Jantjies is bestem om die eerste en enigste Namibiese speler sover te word wat in vier WB-toernooie in aksie is.
Die kommer oor die skouerbesering wat die toerkaptein en senter Johan Deysel vroeg teen die Kings van die veld gedwing het, is ook intussen grootliks besweer. Die aanduidinge is positief dat hy betyds volkome sal kan herstel om vir die openingstoets teen Italië op Saterdag 21 September beskikbaar te wees.